Annonce

Read the article in English here. Facebook er på vej med en milliardinvestering i et nyt stort datacenter, der skal opføres i Odense. It-giganten vil bygge tre store serverhaller og yderligere en række tekniske tilbygninger - i alt 184.000 kvadratmeter under tag i erhvervsområdet Tietgenbyen. Den amerikanske investering ventes at skabe 1200 job i forbindelse med byggeriet af anlægget, som et britisk entrepenørfirma skal stå for. Efterfølgende kan datacentret både direkte og indirekte skabe tusindevis af varige job på og udenfor datacentret. Det viser erfaringerne fra Luleå i Nordsverige, hvor Facebook driver et tilsvarende datacenter. Anlægget i Odense er det blot tredje datacenter, Facebook vil opføre uden for USA. Arealet på godt 500.000 kvadratmeter er på papiret købt af et firma med navnet Cassin Networks ApS, som betaler Odense Kommune 68 millioner kroner for grunden. Men reelt er det Facebook, der står bag Cassin Networks Aps - og dermed bag opkøbet i Tietgenbyen.

Facebooks datacenter i Luleå i Sverige har to serverhaller, og på billedet her ses den ene. Nu er Facebook på vej med en kæmpe investering i Odense, som bliver it-gigantens tredje datacenter uden for USA. Foto: Yilmaz Polat

Annonce

Sporet fører til Facebook

Odense Kommune har ikke ønsket at kommentere oplysningerne, og det har ikke været muligt at få en kommentar fra Udenrigsministeriets Invest in Denmark. Ifølge avisens oplysninger har Invest In Denmark været inde over forhandlingerne med it-giganten fra Californien. Men at det er Facebook, der er tale om, kan bekræftes sort på hvidt med en søgning i danske og udenlandske selskabsregistre, avisen har haft adgang til. Registrene gør det muligt at følge virksomhedens tråde fra Odense til København og videre til Dublin og derfra til Facebooks hovedkvarter i Californien, USA. Byggeriet, der er af gigantiske dimensioner, er i fuld gang med at blive forberedt. I slutningen af sidste uge er hegn blevet sat op omkring området, som overvåges af sikkerhedsvagter, og det globale entreprenørfirma Mace, der skal bygge datacentret, er ved at rykke ind.

Annonce

Større end Rosengårdcentret

På internettet kan man også finde den officielle VVM-anmeldelse af byggeriet, som er udarbejdet af rådgivningsfirmaet Cowi. Den afslører, det er hensigten at opføre et stort datacenter med tre serverhaller, administrationsbygning, nødstrømsgeneratorer og transformerstationer. Hallerne alene udgør 92.000 kvadratmeter, og i alt kommer 184.000 kvadratmeter under tag, hvilket er 40.000 kvadratmeter mere end det samlede areal i Rosengårdcentret. Selve grunden er næsten 10 gange så stor som den, IKEA på Ørbækvej i Odense er opført på.

Annonce

Investering i milliardklassen

Facebooks indtog i Odense betyder, at der er en kæmpe investering på vej til byen. Hvad det koster at bygge datacentret, fremgår ikke af den dokumentation, avisen er i besiddelse af. Men i byen Luleå i Nord­sverige medførte alene opførelsen af én datahal, der åbnede i juni 2013, en investering på cirka 3,8 milliarder svenske kroner, hvor af 1,5 mia. kroner blev brugt i Sverige på blandt andet entreprenørarbejde, forsyninger, mekanisk og teknisk assistance og logistikydelser. En anden stor del - godt to mia. svenske kroner - af denstore investering blev brugt på computere og netværk, som primært blev importeret til Luleå fra udlandet. I Clonee vest for Dublin i Irland, hvor Facebook også opfører et datacenter, ventes investeringen at blive på 220 millioner dollars, altså lige knap 1,5 mia. kroner, beretter flere irske medier. Facebooks datacenter i Odense bliver, hvis det opføres som skitseret i dokumenterne, avisen har set, større end Luleå-anlægget i Nord­sverige. For english version click here.

Annonce

Fakta: Sådan har vi gjort